Document ID: 31999D0405

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 10ης Ιουνίου 1999
που εξουσιοδοτεί το Βασίλειο της Ισπανίας να προσχωρήσει προσωρινά στη σύμβαση για την ίδρυση της διαμερικανικής επιτροπής για τον τροπικό τόνο (IATTC)
(1999/405/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
την γνώμη του Ευρωπαϊκού Κοινοβουλίου(1),
Εκτιμώντας:
(1) ότι η Ευρωπαϊκή Κοινότητα επιθυμεί να καταστεί συμβαλλόμενο μέρος της σύμβασης για την ίδρυση της διαμερικανικής επιτροπής για τον τροπικό τόνο (IATTC), λόγω της παρουσίας κοινοτικών σκαφών στη γεωγραφική ζώνη που υπάγεται στην αρμοδιότητα της εν λόγω περιφερειακής οργάνωσης αλιείας· ότι, επί του παρόντος, τα σκάφη αυτά φέρουν τη σημαία του Βασιλείου της Ισπανίας·
(2) ότι, σύμφωνα με τα ισχύοντα κείμενα, η σύμβαση για την ίδρυση της IATTC αναγνωρίζει την ιδιότητα μέλους μόνο σε κυρίαρχα κράτη· ότι η Κοινότητα διαπραγματεύεται, επί του παρόντος, με τα συμβαλλόμενα μέρη της σύμβασης, τις αναγκαίες τροποποιήσεις, προκειμένου να καταστεί δυνατή η προσχώρηση περιφερειακών οργανισμών οικονομικής ολοκλήρωσης, όπως η Ευρωπαϊκή Κοινότητα·
(3) ότι η προσχώρηση της Κοινότητας δεν μπορεί να πραγματοποιηθεί εντός σύντομου χρονικού διαστήματος· ότι είναι αναγκαίο, ωστόσο, να αντιπροσωπεύονται εφεξής τα συμφέροντα του κοινοτικού στόλου στο πλαίσιο της IATTC·
(4) ότι είναι, κατά συνέπεια, σκόπιμο να εξουσιοδοτηθεί το Βασίλειο της Ισπανίας να προσχωρήσει προσωρινά στη σύμβαση για την ίδρυση της IATTC, μέχρι την προσχώρηση της Κοινότητας·
(5) ότι η άδεια αυτή θα πρέπει να χορηγηθεί ως έκτακτο μέτρο, προς αντιμετώπιση μοναδικών περιστάσεων, και δεν θα πρέπει να αποτελέσει προηγούμενο στη σφαίρα της κοινοτικής εκπροσώπησης σε διεθνείς οργανισμούς στον αλιευτικό τομέα ή σε άλλους τομείς·
(6) ότι θα πρέπει να εξασφαλισθεί η συμφωνία των αποφάσεων που λαμβάνονται από την Ισπανία, στο πλαίσιο της IATTC, προς την κοινοτική θέση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη της αποκλειστικής αρμοδιότητας της Ευρωπαϊκής Κοινότητας στο θέμα αυτό, το Βασίλειο της Ισπανίας εξουσιοδοτείται να προσχωρήσει στη σύμβαση για την ίδρυση της διαμερικανικής επιτροπής για τον τροπικό τόνο (IATTC).
Το Βασίλειο της Ισπανίας αναλαμβάνει την υποχρέωση να καταγγείλει τη σύμβαση κατά την ημερομηνία προσχώρησης της Κοινότητας στη σύμβαση αυτή.
Άρθρο 2
1. Το Βασίλειο της Ισπανίας συμμετέχει, ως συμβαλλόμενο μέρος, στις αποφάσεις της IATTC, σύμφωνα με την κοινοτική θέση και σε στενή συνεννόηση με την Επιτροπή.
2. Το Βασίλειο της Ισπανίας ενημερώνει την Επιτροπή σχετικά με τις δραστηριότητες της IATTC και η Επιτροπή υποβάλλει σχετική έκθεση στο Ευρωπαϊκό Κοινοβούλιο και στο Συμβούλιο.
Άρθρο 3
Η παρούσα απόφαση απευθύνεται στο Βασίλειο της Ισπανίας.
Λουξεμβούργο, 10 Ιουνίου 1999.

Labels: 18
5
6